חוק לתיקון ולהארכת תוקפן של תקנות שעת חירום (שירותי עבודה חיוניים בוועדה לאנרגיה אטומית), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2669, עמ' 30, 2017-11-14T00:00:00+02:00
חוק לתיקון ולהארכת תוקפן של תקנות שעת חירום (שירותי עבודה חיוניים בוועדה לאנרגיה אטומית), התשע"ח–2017 התקבל בקריאה שניה ושלישית ביום כ"ד בחשוון התשע"ח (13 בנובמבר 2017). מספר חודשים בטרם חוקק החוק, הכריז ארגון העובדים של סגל המחקר במערכת הביטחון, ברפאל ובמשרד ראש הממשלה על סכסוך עבודה בוועדה לאנרגיה אטומית, על רקע דרישה לתוספת שכר וסוגיות אחרות במשא ומתן על הסכם קיבוצי. כחלק מסכסוך העבודה נקטו העובדים בשביתות ובעיצומים, במסגרתם הם נמנעו מביצוע משימות. הממשלה סברה כי עיצומים אלה מסבים נזק כבד ופוגעים באופן ממשי ובלתי הפיך בהמשך פעילותה של הוועדה לאנרגיה אטומית. בכדי להתמודד עם פגיעה זו, החליטה הממשלה להפעיל סמכותה והתקינה ביום כ"א באב התשע"ז (13 באוגוסט 2017) את תקנות שעת חירום (שירותי עבודה חיוניים בוועדה לאנרגיה אטומית), התשע"ז–2017. תוקפן של תקנות מעין אלו פוקע לאחר שלושה חודשים מיום התקנתן, אלא אם נחקק חוק המורה על הארכת תוקפן, או שבוטלה בהחלטה של רוב חברי הכנסת. התקנות מסמיכות את ראש הוועדה לאנרגיה אטומית ואת מנהל הקריה למחקר גרעיני – נגב, באישורו של ראש הוועדה, לקרוא בצו לשירות עבודה חיוני לעובדים המועסקים בוועדה ובקריה למחקר גרעיני, בכדי שיבצעו תפקידים חיוניים בהיקף הנדרש. חובה על עובד שקיבל צו כאמור, להתייצב במקום עבודתו ולבצע את העבודה הנדרשת למתן השירות החיוני בהתאם לתפקידו. דינו של מי שיפר הוראות אלו – מאסר שנתיים או קנס או שני העונשים כאחד. בנוסף, המעסיק רשאי גם לפגוע במשכורתו של העובד ואף לפטרו. מאחר שבשלושת החודשים העוקבים להתקנת התקנות לא נפתר המשבר, החוק נועד להאריך את תוקפן בשלושה חודשים נוספים, עד ליום כ"ט בשבט התשע"ח (14 בפברואר 2018).